**Informatīvais ziņojums “Par Ministru kabineta 2017.gada 8.septembra ārkārtas sēdes protokollēmuma Nr.44 1.§ “Informatīvais ziņojums “Par fiskālās telpas pasākumiem un izdevumiem prioritārajiem pasākumiem valsts budžetam 2018.gadam un ietvaram 2018.-2020.gadam”” 4.punktā dotā uzdevuma izpildi”**

Ar Ministru kabineta 2017.gada 8.septembra sēdes protokollēmuma Nr.44 1.§ (turpmāk – MK sēdes protokollēmums Nr.44 1.§) 4.punktu Finanšu ministrijai uzdots sagatavot un saskaņā ar likumprojekta "Par valsts budžetu 2019.gadam" sagatavošanas grafiku iesniegt izskatīšanai Ministru kabinetā grozījumus Pievienotās vērtības nodokļa likumā, kas paredz ar 2019.gada 1.janvāri, lai cīnītos ar pievienotās vērtības nodokļa (turpmāk – PVN) krāpšanos, ieviest apgriezto jeb reverso PVN maksāšanas kārtību pākšaugu piegādēm, atbilstoši 2006.gada 28.novembra Padomes Direktīvai 2006/112/EK par kopējo pievienotās vērtības nodokļa sistēmu, kā arī precizēt PVN ieņēmumu prognozes, palielinot ieņēmumus 2019.–2020.gadā par 500 000 *euro* ik gadu.

Latvijai kā pilntiesīgai Eiropas Savienības dalībvalstij (turpmāk – dalībvalsts) normatīvie akti PVN jomā ir jāsaskaņo ar Eiropas Savienības noteiktajām prasībām. Tādējādi Latvijas PVN regulējošie normatīvie akti ir pārņemti ar Padomes 2006.gada 28.novembra Direktīvas 2006/112/EK par kopējo pievienotās vērtības nodokļa sistēmu (turpmāk – Direktīva 2006/112/EK) attiecīgajām normām. Direktīvas 2006/112/EK normas tieši neparedz apgrieztās jeb reversās PVN maksāšanas kārtības noteikšanu pākšaugu piegādēm.

Atbilstoši Direktīvas 2006/112/EK 395.pantam Eiropas Savienības Padome pēc Eiropas Komisijas priekšlikuma ar vienprātīgu lēmumu var atļaut jebkurai dalībvalstij ieviest īpašus pasākumus, lai atkāptos no šīs direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas. Līdz ar to, lai Latvija varētu piemērot apgriezto jeb reverso PVN maksāšanas kārtību pākšaugu piegādēm, ir nepieciešams Eiropas Komisiju lūgt piešķirt atkāpi no vispārējām Direktīvas 2006/112/EK normām, pierādot pākšaugu piegādēs Latvijas PVN krāpniecības esamību.

Tā kā apgrieztās jeb reversās PVN maksāšanas kārtības mērķis ir krāpšanas apkarošana, atkāpes pieprasījumā ir nepieciešams pamatot un norādīt pamatotus argumentus par konstatētajiem PVN izkrāpšanas riskiem attiecībā uz pākšaugu piegādēm, kā arī pamatot to, ka šī PVN maksāšanas kārtība ir efektīvākais instruments, lai to attiecinātu tieši uz pākšaugu piegādēm. Tāpat atkāpes pieprasījumā ir nepieciešams Eiropas Komisijai sniegt informāciju par citiem kontroles pasākumiem, kas ir ieviesti, lai apkarotu krāpšanu konkrētajā nozarē, un pierādīt, ka, ieviešot apgriezto jeb reverso PVN maksāšanas kārtību konkrētajā nozarē krāpšanās nepārcelsies uz mazumtirdzniecības stadiju. Ja, izskatot dalībvalsts pieprasījumu, Eiropas Komisija negūst pārliecību par apgrieztās jeb reversās PVN maksāšanas kārtības ieviešanas mērķa sasniegšanu konkrētajā nozarē, tā nosūta dalībvalstij atteikumu atkāpes piešķiršanai.

Ņemot vērā minēto, lai izpildītu MK sēdes protokollēmuma Nr.44 1.§ 4.punktā uzdoto uzdevumu, Finanšu ministrija lūdza Valsts ieņēmumu dienestu un Zemkopības ministriju sniegt informāciju par iespējamiem PVN krāpšanās gadījumiem un saistībā ar to valsts budžetam nodarītajiem zaudējumiem.

Valsts ieņēmumu dienests sniedza atbildi, ka, veicot nodokļu kontroles pasākumus, PVN krāpšanas gadījumi saistībā ar darījumiem ar pākšaugiem nav konstatēti. Tāpat, veicot preventīvus pasākumus PVN maksātājiem saistībā ar PVN deklarācijās deklarētajiem datiem, nav konstatēti būtiski PVN izkrāpšanas gadījumi attiecībā uz pākšaugu piegādēm. Savukārt Zemkopības ministrija informēja, ka tās rīcībā nav datu, kas apliecinātu PVN krāpšanos pākšaugu tirdzniecībā. Veicot lauksaimnieku nevalstisko organizāciju aptauju, Zemkopības ministrija konstatēja, ka to rīcībā arī nav informācijas par to, ka pākšaugu piegādes tiek izmantotas PVN izkrāpšanas shēmās.

Ņemot vērā minēto, var secināt, ka attiecībā uz pākšaugu piegādēm PVN krāpšana nav konstatēta. Līdz ar to Latvijai nav pamata lūgt Eiropas Komisijai atkāpi no Direktīvas 2006/112/EK vispārējām normām un ieviest apgriezto jeb reverso PVN maksāšanas kārtību pākšaugu piegādēm.

Ņemot vērā minēto, ir uzskatāms, ka MK sēdes protokollēmuma Nr.44 1.§ 4.punktā Finanšu ministrijai dotais uzdevums ir zaudējis aktualitāti un tādējādi nav izpildāms.

Finanšu ministre D. Reizniece-Ozola

Lukjanska, 67095514

Diana.Lukjanska@fm.gov.lv